Pamoka **„Klausimai ir matymai aplink“**

|  |  |
| --- | --- |
| Dalykas | Lietuvių kalba, fizinis ugdymas |
| Klasė  | 1 klasė |
| Trukmė | 1,5 val. |
| Vieta - Adresas | Karaliaus Mindaugo tiltas – Katedros aikštė  |
| Lauke/ Viduje | Lauke |
| Maksimalus dalyvių skaičius | Neribojamas |
| Pamoką veda | Klasės mokytojas |
| Registracija | Nebūtina |
|  |  |
| Pamokos tema | „Klausimai *ką?,* *ko daug?* Vilniaus senamiestyje“ |
| Pamokos tikslas | Patyriminio mokymosi būdu ugdyti mokinių pažintines galias, pastabumą ir įsitraukimą, įtvirtinti žodžių, atsakančių į klausimus ką? ir ko daug? rašybą. |
| Pamokos aprašymas  | Pamoka skirta 1 klasės mokiniams, siekiant paįvairinti ir sužaidybinti ugdomąsias veiklas. Pamokoje vyks pasivaikščiojimas po Vilniaus senamiestį, objektų ieškojimas, šalia esančių daiktų įvardinimas, keliant klausimus ką (matau aplink)? ko daug (čia yra)“. |
| Pamokos planas | Mokiniai klasėje gauna atsitiktine tvarka) dėlionės detales, kiekvienas po vieną detalę. Žiūrėdami į draugų detales, turi sudėlioti paveikslėlius (nuotraukas), kuriose yra: Karaliaus Mindaugo tiltas, Karaliaus Mindaugo paminklas, Gedimino pilis, Gedimino paminklas, Arkikatedra, Arkikatedros varpinė. Tokiu būdu vaikai suskirstomi į grupes, grupės suklijuoja savo dėliones, bando atpažinti ir įvardinti „savo“ objektus, juos pristato klasei. Mokytoja papildo informaciją (kada pastatytas, kam skirtas, ilgis/aukštis, ar pan.) ir pasako, kad dabar keliaus į miestą ir tas vietas pamatys „gyvai“.Nuo mokyklos (Tuskulėnų g.) mokiniai pėsčiomis keliauja Rinktinės gatve link Mindaugo tilto. Ant tilto ieško daiktų, žodžių, atsakančių į pamokos klausimus *ką?* ir *ko daug*? (Ką: tiltą, atramą, upę, vandenį, žolę, plytelę, žmogų, vyrą,... Ko daug? pilių, mašinų, plytelių, bokštų,...). Juos užrašo lape šalia nuotraukos. Toliau keliauja iki Mindaugo paminklo, Gedimino pilies, Gedimino paminklo, Katedros ir Varpinės. Čia taip pat atlieka analogiškas veiklas. Kiekviena grupė suskaičiuoja, kiek kiekvienos grupės žodžių pavyko užrašyti.Mokiniai grįžta į mokyklą. Apibendrinant atsako į klausimą, kas labiausiai pamokoje patiko ir pavyko bei gal eidami atgal „rado“ dar žodžių, atsakančių į nurodytus klausimus (ką? ir ko daug?). |
| Kompetencijos | **Komunikavimo** – **Kultūrinė** – **Kūrybiškumo** – **Pažinimo** |
| Temos ugdymo programose | Žodžių, atsakančių į klausimus *ką?, ko daug?* rašyba |